送半村厲元吉出尉烏程
作者：謝枋得
朝代：宋

paragraphs: 十二街頭三尺雪，駿馬健行如跛鼈。
生懷故人厲半村，拂袖前行何勇决。
疊山居士强欲吟，凍筆如椎硯欲裂。
京國青衫十載交，欲言不言情哽咽。
願君勿作繞指柔，願君勿作在鑛鐵。
甘雨幽遐冤草甦，清風宇宙貪泉竭。
循良詎困聖明時，玉燭光華待調燮。